Gør grøntsager og rodfrugter til en naturlig del af måltiderne, dvs. planlæg, hvilken/hvilke grøntsager, der skal serveres, og hvordan de skal tilberedes. Hvis du ikke kan få dit barn til at spise grøntsager, kan du ’gemme’ dem i maden. Du kan blande revet løg, kål eller gulerødder i frikadellefarsen, kødsovsen eller i gryderetten. Frugt kan med fordel serveres til morgenmad, som mellemmåltid eller til dessert. Og glem ikke bær! Hvorfor ikke blende en smoothie – eller prøv frugt og grøntsager som pålæg. Banan og avocado er glimrende på rugbrød!